Større sjanse for å overleve på noen sykehus enn på andre
Det viser en ny rapport fra Kunnskapssenteret som ble publisert i dag. Den avdekker at det er langt større sjanse for å overleve hjerneslag, hoftebrudd og hjerteinfarkt på noen norske sykehus enn på andre. Tallene de har samlet sammen viser at det er større sjanse for å overleve et hjerteinfarkt på sykehuset i Tromsø enn på sykehuset i Harstad. Om du får hjerneslag, er det større sjanse for å overleve på Lovisenberg enn på sykehuset i Drammen. De til tider store forskjellene kan ha flere forklaringer, ifølge helsedirektør Bjørn Guldvog. - For det første at befolkningen kan ha ulik helse i ulike deler av landet vårt - vi vet for eksempel at helsetilstanden er dårligere i Oslo Øst enn i Oslo Vest, sier han til VG Nett. Han mener også tiden fra man får et hjerteinfarkt eller hjerneslag til man får behandling, kan spille en rolle, funksjonsfordelingen mellom sykehus, tilfeldigheter i tallmaterialet og kvaliteten på behandlingen som gis. - Det kan være at noen sykehus er flinkere til å bruke retningslinjer og den behandlingen som er anbefalt enn andre. - Er forskjellene bekymringsverdige? - Forskjellene er så store på noen områder at de bør få oppmerksomhet. De sykehusene og foretakene det gjelder bør se på om det er noen av disse faktorene man kan gjøre noe med. Vi ser på oversikten at noen av sykehusene man skulle tro var nokså like kan få forskjellige utfall. - Hvordan kan vanlige folk bruke disse tallene? - Tallene i rapporten er på akutte tilstander og her gjelder ikke fritt sykehusvalg, så i disse tilfellene må man ta i mot det tilbudet som er i nærheten. Det viktigste er at fagmiljøene kjenner til disse tallene og gjør alt de kan for å forbedre seg der de ser at resultatene ikke er gode nok. Disse tallene sier noe om fortiden og noe kan derfor være endret.Både i 2010 og 2011 var det sykehuset i Kongsvinger som hadde lavest overlevelsesannsynlighet totalt sett. Sykehuset har ingen god forklaring på forskjellene. - Det er litt tidlig å si noe om årsaken, men vi tar det som kommer fra Kunnskapssenteret på største alvor og vil se på muligheten til å bruke det i forbedringsarbeidet vårt. Vi har tatt kontakt med Kunnskapssenteret, som vil bistå oss i arbeidet med å gå dypere inn i dette, sier Dagny Sjaatil, divisjonsdirektør på sykehuset Innlandet, avdeling Kongsvinger. Blant annet viser tallene at det er langt større sjanser for å overleve et hjerteinfarkt på sykehuset i Tromsø enn på sykehuset i Harstad - som begge ligger under samme helseforetak. - Vi vil se på tallene og se om det kan være en registreringsfeil. Forklaringen er at UNN Harstad har en sterkt selektert gruppe pasienter. Pasienter som skal hjertebehandles sendes fra Harstad til Tromsø og registreres ferdigbehandlet i Tromsø. Dårlige pasienter sendes ikke. De dør i Harstad og registreres der, så UNN må sees under ett, sier Marit Einejord, kommunikasjonsrådgiver ved sykehuset.Av helseforetakene er det Finnmark som har dårligst overlevelsessannsynlighet totalt. Det er også det helseforetaket som scorer lavest på sjanse for å overleve hjerteinfarkt. I en e-post til VG Nett skriver helseforetaket at det er «lite begeistret» for tallene. - Helse Finnmark bekymrer seg naturlig nok for tallene, slik de framstilles her. Vi har imidlertid ingen åpenbar forklaring som understøtter mistanke om dårlig kvalitet på helsetjenesten generelt, skriver Harald G. Sunde, medisinsk fagsjef ved helseforetaket, til VG Nett. - Det er mulig at noen av forklaringene kan ligge i lange avstander, hardt klima og økt forekomst av hjerte-kar-sykdom. Små tall og statistisk usikkerhet kan også spille inn, jamfør Kunnskapssenterets egen informasjon.Jon Helgeland, statistiker på Kunnskapssenteret, som har vært med på å skrive rapporten, er skeptisk til å bruke tall for å beskrive forskjellene på sykehusene. - Selve tallene for dette er temmelig usikkert, derfor er vi mer opptatt av å se på det vi kaller «statistisk signifikante forskjeller», altså forskjeller som ikke med rimelighet skyldes tilfeldige variasjoner.
Hvis du blir akutt syk er det større sjanse for at du overlever på Lovisenberg sykehus i Oslo enn på sykehuset i Kongsvinger.